  Виталий Пронин Россиын нацпроектъёс пӧлысь валтӥсез луэ «Демография». Уго калыклэсь лыдзэ уд йылэты, семьяын одӥг пинал вайыса гинэ. Та сярысь кенешиськом калыкез улон-вылонын утён политикая но ужъя министрен, «Демография» проектлэн улосысь кивалтӥсеныз Татьяна ЧУРАКОВАЕН. Т. ЧураковаТуспуктӥз: Калыкез улон-вылонын утён политикая но ужъя министерстволэн пресс-службаез - Татьяна Юрьевна, берло аръёсы кыӵе югдур демография удысын? Кыӵе амалъёс чакламын сое тупатон вылысь? - 7 ар талэсь азьло Удмуртия вордскись нылпиослэн лыдзыя Приволжск федерал округын 1-тӥ интыын вал, Россиын ке - 4-тӥ интыын. Соку нимысьтыз ӧй вал чакламын кыӵе ке юрттэт, нуны вайись нылкышноослэсь лыдзэс чутрак тросгес кароно шуыса. Берло 6 ар ӵоже нылпиос 30 процентлы ӧжытгес вордско. Тани 2012-тӥ арын 23 сюрслэсь трос нуныос вал ке, кылем арын - 16 сюрс 400 пала. Таӵе югдур возиськоз матысь аръёсы но. Солы мугъёс вань. Нырысь ик, нуны ваён вакытазы вуизы 1990-тӥ аръёсы вордскем пиналъёс. Нош соос соку ичи вал - ӵапак секыт улон аръёсы тупазы. Егитъёс медаз курдалэ вазь пинал вайыны. Со понна «Утём улонэз» проект кутскемын. Солэсь емышсэ адӟомы ни вуоно арын ик. Гинекологъёс, психологъёс но мукет специалистъёс кенешо вуоно анайёсын, нунызэс медаз куштэ шуыса. Нимысьтыз юрттэт чакламын студент семьяослы - соослы 100 сюрс манет тыро. Ми та категориез паськытатыны тыршимы - табере отчы шедё огназы нылпи вайись студенткаос но. Шумпотӥсько, та иворез егитъёс пӧлын вӧлмытыны юртто дышетӥсьёс. Соос пыр студентъёс тодо, министерство ласянь таӵе юрттэт вань шуыса. Ми асьмеос но ивор вӧлмытӥсь ёзъёс пыр трос валэктонъёс сётъяськом. Берло 7-8 ар ӵоже, шаерамы лыктэм интые, тросгес калык кошке палэнэ. Ог 20 процентэз студентъёс, диплом басьтыса, бадӟым городъёсы кӧчо. Егит анай-атайёс но выль азе выжо. Ми со югдурез чакласа потӥм: егит семьяос Олимпиадалы дасяськон вакытэ кошкылӥзы Сочие, футболъя чемпионат азьын объектъёс ӝутыны мукет городъёсы выжизы. Соослы ӵапак 30-34 арес, быгатысалзы 2-тӥ, 3-тӥ пинал вайыны. Ми али сыӵе миграциез кулэстон вылысь ужрадъёс малпаны тыршиськом. Удмуртилэн Тӧроез Александр Бречалов толэзьлы быдэ стратегилы сӥзем сессиос радъя. Отчы пырисько вань ёрос йыръёс, пӧртэм ведомствоосысь кивалтӥсьёс но специалистъёс. Ваньмыз та радъяське валан вылысь: ма юрттоз республикаын улӥсьёслэсь лыдзэс возьыны. Со чотын ми валамы, социологияя эскеронъёс ортчытоно шуыса. Со уж мытэмын ни. Ӝоген йылпумъянъёсты тодом. Ми тодыны кулэ, кыӵе юрттэтлы оскыса, кышномурт дась луэ нылпи вайыны. Озьы ик валамы: семья улонлэн ӟечез, пайдаез сярысь дышетыны кулэ школаысен ик. Малпамын «Семьеведение» курс. Факультатив чотын пиналъёслы семья сярысь мадёно, кызьы кусыпъёсты утёно. - Лыдпусъёсты учконо ке, шаерамы йыло трос нылпи вордӥсь семьяос. Тӥ асьтэос но 5 пиналлэн анайзы. Тырмыт-а асьмелэн льготаосмы трос нылпиё семьяос понна? - Таиз лыдпус шумпоттэ. 1-тӥ октябрьлы трос нылпиё семьяосмы 21 сюрс 992 луизы ни. Соос арлы быдэ йыло. Мон малпасько, трос нылпиё семьяос чотын быгатомы демография политикаез лэсьтыны. Асьме шаерамы вал сыӵе вакытъёс, куке 1 кышномуртлы быдэ 2,2 пинал лыдъяськылӥз (демографъёс сое «суммарный коэффициент рождаемости» нимало). Со лыдпус вера: кышномуртлэн 2 яке солэсь тросгес пиналыз вал. Кышномуртъёс туннэ но дась нылпи вайыны. Ми, кивалтӥсьёс, валаны кулэ: ма юрттоз вуоно анайлы сыӵе вамыш лэсьтыны. Россиын вал сыӵе учыр - Сахалин улосын 5 ар куспын суммарной коэффициентэз 1,56 процентысь быгатӥзы 2 процентлэсь вылэгес ӝутыны. Демографъёс пусъё: ВВП-лэсь 2 процентсэ висъяны кулэ нуны вордонэз ӝутонлы. Со ужез Удмуртиын гинэ мытоно ӧвӧл, радъяно сое быдэс Россиын. Туннэ пайдаез вань анай капиталлэн - кышномуртъёс уг кышкало 2-тӥ нуны вайыны. Тани абортъёсты алонъя «Утём улонэз» проект чотын эскеронъёс возьматӥзы: 46 процентэз кышномуртъёс дасесь 3-тӥ яке 4-тӥ пинал вайыны, картъёссы оскымонэсь луизы ке. Озьыен, коньдон гинэ азьлань уг валты нылкышноез. Нош льготаос сярысь верано ке, соос асьмелэн тырмыт. Ми ӵошатӥськомы, мар вань бускель улосъёсын. Асьмелэн таӵе юрттэт уг кулэсмы - со ватсаське гинэ. Ёрмыса улӥсь трос нылпиё семьяосысь пиналъёсты школаын дунтэк сюдо. Талы туэ 281 миллион 800 сюрс манет чакламын. Та тужгес шӧдскымонэз юрттэт. Нылпиослы транспортын дунтэк ветлыны проезднойёс 79 миллион 700 сюрс манет тыр висъясько. Озьы ке но трос нылпи будэтӥсьёс кулэ ӧвӧл оскиськыны кунлы гинэ. Медаз луы сыӵе малпан: мон нылпи вайи, нош государство мед будэтоз. Умой, кун ласянь юрттэт вань ке. Но со мултэс медаз луы. Анай-атайёс нылпиоссылы пыӵатыны кулэ: дасьсэ возьмаса гинэ пуконо ӧвӧл, аслыд азинсконо, будоно, дышетсконо. 2019-ТӤ АРЫН «ДЕМОГРАФИЯ» НАЦПРОЕКТЭЗ БЫДЭСЪЯНЫ ВИСЪЯМЫН 4,38 МИЛЛИАРД МАНЕТ. Кышномуртлы быдэ  2019 - 1,664нуныослэн лыдзы луоз 2021 - 1,754 2024 - 1,850 2019-тӥ арын 1-тӥ нылпи понна 9 сюрс 302 манет  (вордосэ басьтэм понна но) сётӥське 7 сюрс 505 ёрмись семьяослы (огъя доходзы котькуд муртлы быдэ улыны чаклам минимумлэсь 1,5 поллы тросгес уг люкаськы ке). Туэ 3-тӥ нылпизэс но со бӧрсьы вордэм пиналзэс будэтӥсь 8 сюрс 230 семьялы уксёен юрттэт толэзьлы быдэ чакламын. Со пӧлысь:•  4 сюрс 582 семьялы 5 сюрс манет тыриське (нылпи 2017-тӥ арын 31-тӥ декабрёзь вордскемын ке, 1,5 аресысен 3 арес тырмытозь);• 3 сюрс 648 семьялы 9 сюрс 302 манет тыриське (нуны 2018-тӥ арын 1-тӥ январь бере вордскемын ке, вордскем дырысеныз 3 арес луытозяз). - Но кун ласянь юрттэт басьто ёрмыса улӥсь трос нылпиё семьяос гинэ. Мукетъёсыз туж тыршо, кӧня ке ужын бергало, но соослэн ӵемысь одӥг гинэ юрттэтсы - коммунальной услугаос понна 30 процент берыктӥське. - Мон малпасько, со но ӟеч юрттэт. Трос нылпиё семьяос озьы ик дунтэк ветлыны быгато зоопарке, музейёсы. Ижысь сяна, таӵе луонлыксы вань мукет городъёсысь культурая учреждениосы вуылыны. Кун юрттыны кулэ сыӵе семьяослы, кин уг пӧрмыты ас понназ гинэ ӝутскыны. Тани вуоно арын 1-тӥ январьысен Удмуртия пыре выль проектэ. Со сӥземын куанер улӥсьёслэсь лыдзэс кулэстонлы. Кылсярысь, семьяысь котькуд муртлы быдэ улыны чаклам 1 минимумлэсь ичигес коньдон люкаське ке, таӵе семьялы юрттыны кулэ. Со понна ар ӵоже начаръёслы толэзьлы быдэ коньдон тырозы. Юрттэт кӧня ке удысъя чакламын. Соос сярысь пыр-почгес вераны быгатом ни туэ декабрь шорын. Али кылдытӥськомы семьяослэсь огъя базазэс. Солы инъет луиз Башкортостанын кылдытэм та выллем ик база. Озьы реестре пырозы ваньмыз трос нылпи будэтӥсь семьяос. Соку ми адӟыны быгатомы, кыӵе таиз яке соиз семья, маин солы юрттоно. Анай-атайёс но асьсэлэсь правозэс тодыны кулэ: мон пинал вайи, табере кун ласянь кыӵе юрттэт мыным чакламын, кызьы улонме азьланяз радъяно. Зэм, сомында юрттэт чакласа вылысь но демография суред чутрак уз тупатскы. Туннэ быдэстэм ужмылэсь емышсэ адӟомы ай, ог 5-6 ар улыса гинэ.  Елена Скворцова  